L'Asturianu Muévese

L'asturianu muévese ye un discu editáu pol sellu Discos L'Aguañaz en 1997. El principal oxetivu de so publicación foi contribuyir a la continua reivindicación llingüística n'Asturies, a favor de la declaración del asturianu como llingua oficial, per aciu la música rock.

 Historia 
Pa contribuyir dende les sos posibilidaes a amosar en toa España, como'l título del álbum indica, que'l gran coleutivu en defensa de la reconocencia del asturianu muévese, el vocalista del grupu Dixebra Xune Elipe tuvo la idea d'axuntar nun discu a un bon númberu de grupos de tol Estáu, principalmente de música rock, cantando los sos propios temes en llingua asturiana.

L'Aguañaz, sellu discográficu del que ye responsable y que cumple un llustru de vida, cuerre cola producción. Xune viaxa miles de quilómetros en coche y n'avión, a contrarreló per tola xeografía española pa grabar con toles bandes que vaigan a apaecer nel álbum.

Boikot ye'l primer grupu al que Xune fai la propuesta, que la banda vallecana aceuta ensin más. Sacante Def con Dos, que se ñega a collaborar, la bona disponibilidá ye la constante en tolos grupos a los que se dirixe L'Aguañaz. Dellos de los casos más reseñables son el de los gallegos Siniestro Total, que preparen pa la ocasión un tema inéditu, Collaciu (versión de Junco Partner de The Clash) o'l del cantante vallisoletano Jesús Cifuentes, vocalista de Celtas Cortos, quien negocia personalmente cola so discográfica pa lliberar los derechos del tema que graba.

Hasta venti grupos son reclutaos p'apaecer nel álbum, ente ellos dellos de los más representativos de la música asturiana del momentu, incluyendo a los propios Dixebra.

Xune fai d'home orquesta del proyeutu. Ponse en contautu colos grupos y busca estudios de grabación, prepara les tornes y adautaciones de les lletres al asturianu (la que más-y cuesta ye la de Su ta Gar y reconoz que la lletra final pocu tien que ver cola original n'eusquera), mandales per fax a los cantantes y darréu ensaya con ellos la pronunciación enantes de metese a grabar, en dellos casos collaborando tamién colos sos coros.

Les fines de selmana (porque demientres la selmana tien qu'atender les sos obligaciones llaborales), Elipe va d'una ciudá a otra en cuestión d'horas pa grabar nuna docena d'estudios de Xixón, Avilés, Vigo, Santiago de Compostela, Zaragoza, Madrid, Valladolid, Barcelona, Bilbao, Azcárate y Berritz.

L'esfuerciu vese recompensáu y finalmente'l discu, conformáu por un mecíu d'estilos que van del funk al punk, sal al mercáu coincidiendo col Día de les Lletres Asturianes, en cassette y CD. Tien una tirada de 3.000 copies y bona salida non sólo n'Asturies, sinón tamién nos llugares de procedencia de tolos grupos que participen, onde non pocos medios de comunicación interesense pol trabayu.

Mientres el grupu Brams graba la so collaboración en Barcelona, apaez nel estudiu un equipu de la televisión TV3 que fai una entrevista al cantante de Dixebra, a quien la Televisió de Catalunya pidi espresamente que s'esprese n'asturianu, daqué que nun pue facer nos más de los medios de comunicación d'Asturies.

Los medios asturianos son los que menos atención-y dediquen al discu, dende les radiofórmules, por exemplu. Esa actitú yá nun sorprende a naide y Xune denuncia, con motivu de la presentación del discu en Sama de Llangréu (onde Dixebra actúa con Koma, Anarquía Positiva y Os Diplomáticos de Monte-Alto), que «anque nun se da como una prohibición espresa del so usu, hai un apartheid cultural escontra los qu'emplegamos l'asturianu na lliteratura, na música y nos medios de comunicación».

 Llista d'intérpretes y temes del discu 

Nᵘ  Intérprete  Títulu  Cantar orixinal  Procedencia1 Os Diplomáticos de Monte-Alto  Yo quiero ser gaiteru  Gaiteiro  Galicia2 Jesús Cifuentes  El caimán verde  El caimán verde sigue vivo  Castiella3 Dixebra  Nun llores  (tema inéditu)  Asturies4 Avientu  Estrelles ensin nome  (tema inéditu)  Asturies5 Ixo Rai!  María  María  Aragón6 Joxe Ripiau  Margarita  Margarita  País Vascu7 Siniestro Total  Collaciu  Junco Partner (The Clash)  Galicia8 Brams  Fieles a la utopía  Fidels a la utopía  Cataluña9 Rastreros  La de la vaca  A da vaca  Galicia10 La Polla Records  Ensin salida  Sin salida  País Vascu11 Boikot  Dopaxe  Dopaxe  Madrid12 Heredeiros da Crus  Frenazu nel calzonciellu  Frenaso no calsonsillo  Galicia13 Los Enemigos  Señor Correutu  Sr. Correcto  Madrid14 Koma  Equí güel comu que fumaron  Aquí huele como que han fumao  Navarra15 Su ta Gar  Dioses del terror  Beldurraren jainkoak  País Vascu16 Π L.T.  Diós yá morrió  Hil da jainkoa  País Vascu17 Anarquía Positiva  Si España qu'españe  (orixinal n'asturianu)  Asturies18 Nación Reixa  Gripe  Gripe  Galicia / País Vascu19 Matamala  Nueche na ciudá  City Night Life  Cataluña20 Toli Morilla  Vas matame  Tú me matas  Asturies

 Referencies 

Categoría:Música d'Asturies
Categoría:Discos